Nr. înreg: DB/196957/02.06.2021

**REFERAT DE APROBARE**

Prezentul proiect de ordin stabileşte nivelul maxim de intervenţie în cazul speciilor urs și lup în baza procedurii de acordare a derogărilor de la măsurile de protecţie strictă a speciilor de floră şi faună sălbatică stabilite prin Ordinul nr. 203/14/2009 *privind Procedura de stabilire a derogărilor de la măsurile de protecţie a speciilor de floră şi de faună sălbatice*, prin a cărui implementare se doreşte un impact pozitiv asupra stării de conservare a habitatelor naturale şi a speciilor sălbatice de floră şi faună protejate. Prezentul proiect de ordin a fost elaborat având în vedere numeroasele adrese și sesizări prin care au fost semnalate atacuri și conflicte între carnivore mari și om și luând în calcul necesitatea evitării producerii unor evenimente care să pună în pericol sănătatea şi securitatea publică sau să producă diverse pagube.

Autoritatea publică centrală pentru protecţia mediului acordă derogări, cu condiţia să nu existe o alternativă acceptabilă, iar măsurile derogatorii să nu fie în detrimentul menţinerii populaţiilor speciilor respective într-o stare de conservare favorabilă în arealul lor natural şi numai în anumite situaţii.

Derogările nu se acordă dacă există riscul ca acestea să aibă un impact negativ semnificativ de ordin calitativ sau cantitativ asupra populaţiei care face obiectul derogării.

Conservarea durabilă a habitatelor naturale şi a speciilor de carnivore mari, în conformitate cu prevederile Directivei “Habitate”, este o prioritate majoră în strategia autorităţii publice centrale pentru protecţia mediului, iar în acest sens sunt necesare o serie de măsuri concrete.

Până la această dată în baza Ordinului nr. 724/2019 *pentru aprobarea nivelului de intervenție în cazul speciilor de urs și lup, în interesul sănătății și securității populației și în scopul prevenirii unor daune importante,* au fost recoltate un număr de 121 exemplare urs și 12 exemplare lup, iar 18 exemplare de urs au fost relocate.

La baza elaborării prezentului ordin au stat prevederile art. 38 alin. (2) din Ordonanţa de urgenţă a Guvernului nr. 57/2007 *privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 49/2011* şi ale Ordinului ministrului mediului şi al ministrului agriculturii, pădurilor şi dezvoltării rurale nr. 203/14/2009 *privind procedura de stabilire a derogărilor de la măsurile de protecţie a speciilor de floră şi faună sălbatică*.

Numărul de exemplare care se pot recolta din speciile urs și lup a fost stabilit prin avizul Academiei Române nr. 329/CJ/27.05.2021, conform prevederilor legale în vigoare.

Având în vedere cele de mai sus supunem spre aprobare prezentul Ordin.

**DIRECTOR**

**Daniela DRĂCEA**

Întocmit: Nicolae Manta - Consilier